དེ་ནས་བཤད་སྒྲུབ་མཁན་པོ་དགེ་བཤེས་ཉི་མ་དོན་གྲུབ་མཆོག་གིས་མཛད་སྒོ་འདི་ལ་ཆེད་ཕེབས་གནང་བའི་སྐུ་མགྲོན་དང་སྐུ་མགྲོན་མ་ཡིན་པའི་འབྲེལ་ཡོད་ཚང་མ་ལ་ཐུགས་རྗེ་ཆེ་ཞེས་ཀྱི་གསུང་ནས་མཛད་སྒོ་གཙོ་སྐྱོང་བས་སྔ་དྲོའི་མཛད་རིམ་མཇུག་སྡུད།ཉིན་གུང་ཕྱག་ཚོད་༡༢།༣༠ཐོག་སེར་སྐྱ་མི་མང་ཡོངས་ལ་གཤེན་གྱི་གསང་སྔགས་སྒོམ་སྒྲུབ་གླིང་དུ་ཉིན་གུང་གི་གསོལ་ཚིགས་ཞལ་ལག་རྒྱས་འབུལ་གནང་བ་དང་།ཕྱི་དྲོའི་ཕྱག་ཚོད་༥པའི་ཐོག་བོན་ཕྲུག་བདེ་དོན་གྱི་རྩེད་ཐང་དུ་སེར་སྐྱ་མི་མང་ལྷན་འཛོམས་ཀྱིས་བྲོ་གླུ་གཞས་གསུམ་གཟིགས་མོ་གནང་བ་སོགས་མཛད་སྒོ་ཆེན་མོ་རྒྱལ་ཁའི་ངང་མཇུག་གྲུབ་པར་སོགས་ཀྱི་གནས་བསྡུས་སོ།